Id-Direttiva tal-Kummissjoni
tal-21 ta’ Ġunju 1988
li tadatta għal progress tekniku d-Direttiva tal-Kunsill 74/151/KEE dwar l-approssimazzjoni tal-liġijiet ta’ l-Istati Membri marbutin ma’ ċerti partijiet jew karatteristiċi ta’ tratturi bir-roti għall-agrikoltura jew għall-foresterija
(88/410/KEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat id-Direttiva tal-Kunsill 74/150/KEE tal-4 ta’ Marzu 1974 dwar l-approssimazzjoni tal-liġijiet tal-Istati Membri relatati ma’ l-approvazzjoni tat-tip ta’ tratturi bir-roti għall-agrikoltura jew għall-foresterija [1], kif l-aħħar emendata bid-Direttiva 88/297/KEE [2], u partikularment Artikolu 11 tagħha,
Billi in vista ta’ l-esperjenza miksuba, issa huwa possibbli li jsiru ċerti dispożizzjonijiet tad-Direttiva tal-Kunsill 74/151/KEE [3], kif emendata bid-Direttiva 82/890/KEE [4], aktar preċiżi u kompluti;
Billi l-miżuri li hemm provvediment dwarhom f’din id-Direttiva huma skond l-opinjoni tal-Kumitat għall-Adattazzjoni għal Progress Tekniku tad-Direttivi intiżi biex ineħħu l-barrieri tekniki għal kummerċ fis-settur tat-tratturi għall-agrikoltura jew għall-foresterija,
ADOTTAT DIN ID-DIRETTIVA:
Artikolu 1
Annessi III, IV u V tad-Direttiva 74/151/KEE huma b’hekk emendati skond l-Anness għal din id-Direttiva.
Artikolu 2
1. Mill-1 ta’ Ottubru 1988, l-ebda Stat Membru ma jista’:
- jirrifjuta rigward xi tip ta’ trattur, li jagħti approvazzjoni tat-tip tal-KEE, li joħroġ id-dokument li hemm referenza dwaru fl-aħħar inċiż ta’ Artikolu 10(1) tad-Direttiva 74/150/KEE, jew li jagħti l-approvazzjoni tat-tip nazzjonali, jew
- jipprojbixxi d-dħul fis-servizz ta’ tratturi;
jekk it-tankijiet tal-karburanti likwidi, il-piż tas-saborra u l-livell ta’ ħoss permissibbli ta’ dak it-tip ta’ trattur ikunu konformi mad-dispożizzjonijiet ta’ din id-Direttiva.
2. Minn l-1 ta’ Ottubru 1989, l-Istati Membri:
- ma jistgħux aktar joħorġu d-dokument li hemm referenza dwaru f’Artikolu 10(1), l-aħħar inċiż, tad-Direttiva 74/150/KEE għal tip ta’ trattur li t-tankijiet tal-karburanti likwidi tiegħu, il-piż tas-saborra u l-livelli ta’ ħoss permissibbli ma jkunux konformi mad-dispożizzjonijiet ta’ din id-Direttiva,
- jista’ jirrifjuta li jagħti approvazzjoni tat-tip nazzjonali rigward tip ta’ tratturi li t-tankijiet tal-karburanti, il-piżijiet tas-saborra u l-livelli ta’ ħoss permissibbli ma jkunux konformi mad-dispożizzjonijiet ta’ din id-Direttiva.
Artikolu 3
L-Istati Membri għandhom idaħħlu fis-seħħ id-dispożizzjonijiet meħtieġa biex ikunu konformi ma’ din id-Direttiva mhux aktar tard mit-30 ta’ Settembru 1988. Huma għandhom jgħarrfu minnufih lill-Kummissjoni b’dan.
Artikolu 4
Din id-Direttiva hija ndirizzata lill-Istati Membri.
Magħmula fi Brussel, fil-21 ta’ Ġunju 1988.